
A mesterséges intelligencia alkalmazása a bírói döntéshozatalban

Ebben a dolgozatban a mesterséges intelligencia bírói döntéshozatalban való alkalmazásának eddigi gyakorlatát, kockázatait, korlátait és jövőbeli lehetőségeit elemeztem eddig nem vizsgált szempontok szerint.
Elismerve az e terület iránt az utóbbi években különösen növekvő akadémiai érdeklődést és az ebből gyümölcsöző számos értékes kutatási eredményt, ez az elemzés azáltal nyújt értéket, hogy szintetizálja és integrálja a kutatási területeket átfogó szakirodalmat, beleértve a jogi, etikai és társadalomtudományi perspektívákat, figyelembe véve az adatvédelmi jog, a jog és technológia, az információs etika és a jogfilozófia eredményeit. A multidiszciplináris módszertan és a holisztikus megközelítés lehetőséget ad a tágabb kontextus vizsgálatára és időtálló eredmények megfogalmazására, melyeket a gyakorlatban is könnyen beépíthet a jogalkotó. A jogi lehatárolás terén pedig a magyar igazságszolgáltatás rendszerén belül felmerült elsősorban eljárásjogi kérdéseket a polgári eljárásjog tükrében vizsgálom.
De lege ferenda javaslatként kiemeltem, hogy a magyar bírósági fejlesztés első nélkülözhetetlen foka az automatizáció lenne. Itt elsősorban olyan egyszerű feladatokra kell gondolni, mint a dokumentumok hivatkozásainak felismerése, a metaadatok és tárgykörök javaslata az ügyek naplózása során, valamint a meghallgatások átiratainak készítése.
A gépi elfogultságok és torzítások, valamint ún. jailbreak-visszaélések elkerülése érdekében az adatbázissal kapcsolatos intézkedések mellett biztosítani kell az MI-t létrehozó, tesztelő vagy alkalmazó személyzet megfelelő szintű tudatosságát és képzését. Hasznos lehet ebben az esetben az ún. RAG-módszer, amellyel dinamikusan adhatunk új adatokat az MI-nek kontextusként egy bemenethez vagy kérdéshez.
Álláspontom szerint itt legfontosabb feladat a bírák, bírósági alkalmazottak és ügyfelek segítése az ügy minél hatékonyabb átlátásában. Ez megvalósulhat például a tárgyakra vagy kulcsszavakra vonatkozó automatikus javaslatok felajánlásával, a szövegben található hivatkozás felismerésével, vagy a meglévő joggyakorlat fontosabb eseteinek ajánlásával.
Ezen a szinten még sürgetőbb kérdés lenne beszédfelismerő és azonnali beszédleíró MI alkalmazása, mivel a mai napig diktafonra diktálnak a bírák, amit később a jegyzőnek kell lejegyeznie. Ez mind a tárgyalás menetét meggyorsítaná, mind a nagymértékben leterhelt jegyzőket részben tehermentesítené.



